Кода няйсасть, сембоц 8 ломатть, а кочкамс эряви эздост фкять—инь достойнайть. А кие сон? Конац? Эрь кандидатть колга тячи азондови лама мяльда и синь аф фкя лацоннет.\nЛиякс мярьгомс, кочкаматне сембонди тейнек ащихть эсь лацонь экзаменкс. Главнайсь—аф эряви максомс пряньконь васькафтомс, аф эряви эряскодомс, аф нолдамс эльбятькс. Тячи тейнек, избирательхненди, кода мзярдовок ашель, эряви улемс ответственнайкс, штоба президентонь вастти афоль пова ся, кие машты аньцек кайгиста и оржаста корхтама, лиянь муворгофнема, ламонь надияфнема, но аф машты государственнай стака и ответственнай задачань решандама.\nПара азомс, што Мордовия Республикасонк избирательхне тянь лац шарьхкодьсазь и властень сембе уровенень оргаттненди кочкаматнень пингста няфнихть оцю активность и мудрайши.\nМекольдень президентскяй кочкаматненди сашендсть избирательхнень 90 процентсна. Меля Мордовия Республикань Оцюнянь кочкамста избирательхнень 89,19 процентсна максозь вайгяльснон В.Д.Волковонь инкса.\nИ ня результаттне ашесть ляда апак няйхть российскяй уровеньца, странань и омба масторонь инвесторхнень мархта и стак тов. Минь лангозонк тяни шарфнихть сяда оцю мяль, лангозонк кармасть сяда надияма, мархтонк работама.\nАф случайна, аф ваномок аф тёждя экономическяй ситуациять лангс, республикасонк меля сатфт мялень кеподи сатфкст промышленностьса, рекорднай результатт велень хозяйстваса, пяшкотьфт сембе социальнай обязательстватне.\nСяда лама стройсеви эряма вастта, кида и стак тов.\nИ ня пара тефнень, пара сатфкснень колга азондомать можна нинге поладомс. Аф стак республиканьке путневи примеркс лиятненди, эздонза тонафнихть.\nМезенди семботь тянь азондсаськ, лятфнесаськ? А сянкса, што мекольдень пинкнень кода Мордовиясонк, стане и марнек странасонк лама тиф и тиендеви экономикать касфтоманкса, ломаттнень эряфснон цебярьгофтоманкса.\nА инголи молеманьке ламода ащи сянь эзда, кие ули кочкаф странаньконди вятикс, кодама киге сяда тов кармай молема Российскяй государствась.\nКочкаматне—тя минь конституционнай праваньке, минь общественнай долгоньке. Сяс сембонь, кит пичедихть странаньконь и республиканьконь судьбаснон, эсь и эсь идьснон, унокснон судьбаснон инкса, тернесаськ 18 мартста самс эсь избирательнай участказост и максомс вайгяльснон инь достойнай кандидатть инкса.